ΚΑΝΟΝΙΣΜΟΣ (ΕΚ) αριθ. 1126/98 ΤΗΣ ΕΠΙΤΡΟΠΗΣ της 29ης Μαΐου 1998 για την επιβολή προσωρινών δασμών αντιντάμπινγκ και αντισταθμιστικών δασμών στις εισαγωγές σολομού Ατλαντικού εκτροφής, καταγωγής Νορβηγίας και για τροποποίηση της απόφασης 97/634/ΕΚ

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), όπως τροποποιήθηκε τελευταία από τον κανονισμό (ΕΚ) αριθ. 905/98 (2), και ειδικότερα το άρθρο 8 παράγραφος 10,

τον κανονισμό (ΕΚ) αριθ. 2026/97 του Συμβουλίου, της 6ης Οκτωβρίου 1997, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας (3), και ειδικότερα το άρθρο 13 παράγραφος 10,

Μετά από διαβουλεύσεις με τη συμβουλευτική επιτροπή,

Εκτιμώντας ότι:

Α. ΔΙΑΔΙΚΑΣΙΑ

(1) Στις 31 Αυγούστου 1996, η Επιτροπή ανήγγειλε, με δύο χωριστές ανακοινώσεις που δημοσιεύθηκαν στην Επίσημη Εφημερίδα των Ευρωπαϊκών Κοινοτήτων, την έναρξη διαδικασίας αντιντάμπινγκ (4), καθώς και διαδικασίας αντεπιδοτήσεως (5) όσον αφορά τις εισαγωγές σολομού Ατλαντικού εκτροφής, καταγωγής Νορβηγίας.

(2) Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες για τον οριστικό προσδιορισμό του ντάμπινγκ. Αυτή η εξέταση κατέληξε στο συμπέρασμα ότι έπρεπε να θεσπιστούν οριστικά μέτρα αντιντάμπινγκ και αντισταθμιστικά μέτρα για να εξουδετερωθούν οι ζημιογόνες επιπτώσεις του ντάμπινγκ και των επιδοτήσεων. Όλα τα ενδιαφερόμενα μέρη ενημερώθηκαν σχετικά με το αποτέλεσμα της έρευνας και έλαβαν την ευκαιρία να διατυπώσουν τις παρατηρήσεις τους.

(3) Στις 26 Σεπτεμβρίου 1997, η Επιτροπή εξέδωσε την απόφαση 97/634/ΕΚ (6), όπως τροποποιήθηκε τελευταία από τον κανονισμό (ΕΚ) αριθ. 651/98 (7), για την αποδοχή των αναλήψεων υποχρεώσεων που προτάθηκαν σε σχέση με τις δύο προαναφερόμενες διαδικασίες από τους εξαγωγείς που αναφέρονται στο παράρτημα της απόφασης και περάτωσε την έρευνα ως προς αυτό.

(4) Την ίδια ημερομηνία, το Συμβούλιο με τον κανονισμό (ΕΚ) αριθ. 1890/97 (8), όπως τροποποιήθηκε τελευταία από τον κανονισμό (ΕΚ) αριθ. 772/98 (9), επέβαλε δασμό αντιντάμπινγκ 0,32 Ecu/kg στις εισαγωγές σολομού Ατλαντικού εκτροφής, καταγωγής Νορβηγίας. Οι εισαγωγές σολομού Ατλαντικού εκτροφής που εξάγονται από τις εταιρείες για τις οποίες έγιναν αποδεκτές οι αναλήψεις υποχρεώσεων, απηλλάγησαν από αυτό το δασμό δυνάμει του άρθρου 1 παράγραφος 2 του κανονισμού.

(5) Την ίδια ημερομηνία το Συμβούλιο, με τον κανονισμό (ΕΚ) αριθ. 1891/97 (10), όπως τροποποιήθηκε τελευταία από τον κανονισμό (ΕΚ) αριθ. 772/98, επέβαλε επίσης αντισταθμιστικό δασμό 3,8 % στις εισαγωγές σολομού Ατλαντικού εκτροφής, καταγωγής Νορβηγίας. Οι εισαγωγές σολομού Ατλαντικού εκτροφής που εξάγονται από τις εταιρείες για τις οποίες έγιναν αποδεκτές οι αναλήψεις υποχρεώσεων, απηλλάγησαν από αυτό το δασμό δυνάμει του άρθρου 1 παράγραφος 2 του κανονισμού.

(6) Οι προαναφερόμενοι κανονισμοί περιλαμβάνουν τις τελικές διαπιστώσεις και τα συμπεράσματα για όλες τις πτυχές των ερευνών.

Β. ΦΑΙΝΟΜΕΝΙΚΗ ΠΑΡΑΒΙΑΣΗ ΤΩΝ ΑΝΑΛΗΨΕΩΝ ΥΠΟΧΡΕΩΣΕΩΝ

(7) Για να εξασφαλιστεί η αποτελεσματική εφαρμογή και παρακολούθηση των αναλήψεων υποχρεώσεων που έγιναν αποδεκτές, οι εξαγωγείς συμφώνησαν να παρέχουν στην Επιτροπή σε τριμηνιαία βάση λεπτομερή στοιχεία σχετικά με τις πωλήσεις τους σολομού Ατλαντικού εκτροφής σε μη συνδεόμενους πελάτες στην Κοινότητα.

(8) Το κείμενο της ανάληψης υποχρέωσης αναφέρει ρητά ότι η μη συμμόρφωση με την υποχρέωση υποβολής της έκθεσης και ειδικότερα η παράλειψη υποβολής εμπροθέσμως της τριμηνιαίας έκθεσης, θα εκλαμβάνεται ως παραβίαση της ανάληψης υποχρέωσης, πλην της περιπτώσεως ανωτέρας βίας.

(9) Ορισμένοι νορβηγοί εξαγωγείς δεν συμμορφώθηκαν με την υποχρέωσή τους να υποβάλουν την έκθεσή τους εντός της προθεσμίας ή δεν υπέβαλαν καθόλου έκθεση.

Αυτοί οι εξαγωγείς ενημερώθηκαν σχετικά με τις συνέπειες που έχει η εκπρόθεσμη υποβολή της έκθεσης, και ειδικότερα ότι, στην περίπτωση που η Επιτροπή έχει λόγους να πιστεύει ότι έχει παραβιασθεί η ανάληψη υποχρέωσης, μπορεί να επιβληθεί προσωρινός δασμός αντιντάμπινγκ και αντισταθμιστικός δασμός δυνάμει του άρθρου 8 παράγραφος 10 του κανονισμού (ΕΚ) αριθ. 384/96 και του άρθρου 13 παράγραφος 10 του κανονισμού (ΕΚ) αριθ. 2026/97, αντιστοίχως.

Αυτοί οι εξαγωγείς κλήθηκαν επίσης να προσκομίσουν τα κατάλληλα αποδεικτικά στοιχεία σχετικά με κάποια ανωτέρα βία που να δικαιολογεί την καθυστερημένη υποβολή ή την έλλειψη της έκθεσής τους, αλλά μέχρι σήμερα δεν υπέβαλαν πειστικά αποδεικτικά στοιχεία για τέτοια ανωτέρα βία.

Γ. ΠΡΟΣΩΡΙΝΑ ΜΕΤΡΑ

(10) Υπό αυτές τις συνθήκες, η Επιτροπή έχει λόγους να πιστεύει ότι έχουν παραβιασθεί οι αναλήψεις υποχρεώσεων που είχε αποδεχτεί από τους νορβηγούς εξαγωγείς που αναφέρονται στο παράρτημα του παρόντος κανονισμού.

(11) Λόγω της δυσχερούς οικονομικής κατάστασης που αντιμετωπίζει η κοινοτική βιομηχανία, θεωρείται απαραίτητο να επιβληθούν προσωρινοί δασμοί μέχρι να ολοκληρωθεί η έρευνα γι' αυτές τις φαινομενικές παραβιάσεις των υποχρεώσεων.

Δ. ΠΟΣΟΣΤΟ ΤΟΥ ΔΑΣΜΟΥ

(12) Σύμφωνα με το άρθρο 8 παράγραφος 10 του κανονισμού (ΕΚ) αριθ. 384/96, το ποσοστό του δασμού αντιντάμπινγκ πρέπει να καθοριστεί με βάση τα καλύτερα διαθέσιμα στοιχεία.

Υπό τις παρούσες συνθήκες και λαμβανομένου υπόψη του γεγονότος ότι δεν καθορίστηκε ατομικό περιθώριο ντάμπινγκ για τους άλλους εξαγωγείς, θεωρείται σκόπιμο να καθοριστεί το ποσοστό του προσωρινού δασμού αντιντάμπινγκ στο επίπεδο του οριστικού δασμού που επιβλήθηκε με τον κανονισμό (ΕΚ) αριθ. 1890/97 του Συμβουλίου.

(13) Σύμφωνα με το άρθρο 13 παράγραφος 10, του κανονισμού (ΕΚ) αριθ. 2026/97, το ποσοστό του αντισταθμιστικού δασμού πρέπει να καθοριστεί με βάση τα καλύτερα διαθέσιμα στοιχεία.

(14) Υπό τις παρούσες συνθήκες θεωρείται σκόπιμο να καθοριστεί το ποσοστό του προσωρινού αντισταθμιστικού δασμού στο επίπεδο του οριστικού δασμού που καθορίστηκε με τον κανονισμό (ΕΚ) αριθ. 1891/97 του Συμβουλίου.

Ε. ΤΕΛΙΚΕΣ ΔΙΑΤΑΞΕΙΣ

(15) Ως εκ τούτου πρέπει να τροποποιηθεί η απόφαση 97/634/ΕΚ.

(16) Για λόγους ορθής διαχείρισης, πρέπει να καθοριστεί περίοδος εντός της οποίας τα ενδιαφερόμενα μέρη μπορούν να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση. Επιπλέον, πρέπει να αναφερθεί ότι όλες οι διαπιστώσεις που θα γίνουν για το σκοπό του παρόντος κανονισμού, στηρίζονται στις τριμηνιαίες εκθέσεις των εξαγωγέων ή στην μη υποβολή τους, και είναι επομένως προσωρινές, και μπορούν να επανεξεταστούν για την επιβολή οριστικών δασμών τους οποίους μπορεί να προτείνει η Επιτροπή,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιβάλλεται προσωρινός δασμός αντιντάμπινγκ στις εισαγωγές σολομού Ατλαντικού εκτροφής (εκτός του άγριου σολομού), που υπάγονται στους κωδικούς ΣΟ ex 0302 12 00 (κωδικός Taric: 0302 12 00 * 19), ex 0304 10 13 (κωδικός Taric: 0304 10 13 * 19), ex 0303 22 00 (κωδικός Taric: 0303 22 00 * 19) και ex 0304 20 13 (κωδικός Taric: 0304 20 13 * 19), καταγωγής Νορβηγίας, που εξάγονται από τις εταιρείες που παρατίθενται στο παράρτημα.

2. Το ποσοστό του δασμού που εφαρμόζεται, είναι 0,32 Ecu/kg για το καθαρό βάρος του προϊόντος.

Άρθρο 2

1. Επιβάλλεται προσωρινός αντισταθμιστικός δασμός στις εισαγωγές σολομού Ατλαντικού εκτροφής (εκτός του άγριου σολομού), που υπάγονται στους κωδικούς ΣΟ ex 0302 12 00 (κωδικός Taric: 0302 12 00 * 19), ex 0304 10 13 (κωδικός Taric: 0304 10 13 * 19), ex 0303 22 00 (κωδικός Taric: 0303 22 00 * 19) και ex 0304 20 13 (κωδικός Taric: 0304 20 13 * 19), καταγωγής Νορβηγίας, που εξάγονται από τις εταιρείες που παρατίθενται στο παράρτημα.

2. Το ποσοστό του δασμού που εφαρμόζεται στην καθαρή τιμή, ελεύθερο στα σύνορα της Κοινότητας, πριν τον εκτελωνισμό, είναι 3,8 %.

Άρθρο 3

1. Οι δασμοί που αναφέρονται στα άρθρα 1 και 2 δεν εφαρμόζονται στις εισαγωγές άγριου σολομού Ατλαντικού (κωδικοί Taric: 0302 12 00 * 11, 0304 10 13 * 11, 0303 22 00 * 11, 0304 20 13 * 11). Για τους σκοπούς του παρόντος κανονισμού, ως άγριος σολομός Ατλαντικού νοείται ο σολομός για τον οποίο οι αρμόδιες αρχές των κρατών μελών εκφόρτωσης διαπιστώνουν, βάσει όλων των τελωνειακών και μεταφορικών εγγράφων που πρέπει να προσκομίσουν τα ενδιαφερόμενα μέρη, ότι έχει συλληφθεί στην ανοικτή θάλασσα.

2. Εκτός αν προσδιοριστεί διαφορετικά, εφαρμόζονται οι διατάξεις που ισχύουν για τους τελωνειακούς δασμούς.

Άρθρο 4

Τα ενδιαφερόμενα μέρη μπορούν να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση από την Επιτροπή εντός ενός μηνός από την ημέρα ενάρξεως ισχύος του παρόντος κανονισμού.

Άρθρο 5

Οι εταιρείες που παρατίθενται στο παράρτημα του παρόντος κανονισμού διαγράφονται από το παράρτημα της απόφασης 97/634/ΕΚ.

Άρθρο 6

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται για περίοδο τεσσάρων μηνών.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Μαΐου 1998.

Για την Επιτροπή

Leon BRITTAN

Αντιπρόεδρος

(1) ΕΕ L 56 της 6. 3. 1996, σ. 1.

(2) ΕΕ L 128 της 30. 4. 1998, σ. 18.

(3) ΕΕ L 288 της 21. 10. 1997, σ. 1.

(4) ΕΕ C 253 της 31. 8. 1996, σ. 18.

(5) ΕΕ C 253 της 31. 8. 1996, σ. 20.

(6) ΕΕ L 267 της 30. 9. 1997, σ. 81.

(7) ΕΕ L 88 της 24. 3. 1998, σ. 31.

(8) ΕΕ L 267 της 30. 9. 1997, σ. 1.

(9) ΕΕ L 111 της 9. 4. 1998, σ. 10.

(10) ΕΕ L 267 της 30. 9. 1997, σ. 19.

ΠΑΡΑΡΤΗΜΑ

>ΘΕΣΗ ΠΗΝΑΚΑ>